Poetin: Ek kan nie waarborg Nawalni sal tronk oorleef | Netwerk24
Pres. Wladimir Poetin van Rusland het geweier om enige waarborg te gee dat die opposisieleier, Aleksei Nawalni, lewend uit die tronk sal kom en gesê sy volgehoue aanhouding is nie sy besluit nie.
Hy het ook verwys na die swak mediese sorg in die land se tronke.
Aleksei Nawalni Foto: Reuters
Poetin het in 'n uitgebreide onderhoud met NBC News, vóór sy vergadering met pres. Joe Biden van Amerika in Genève, Switserland, ook vrae ontwyk rondom bewerings van sy regering se rol in kuberaanvalle op die Weste.
Nawalni was die slagoffer van vergiftiging. Hy is in Januarie aangekeer en in Februarie vir meer as twee jaar tronk toe gestuur. Hy word deur verdere vervolging in die gesig gestaar, wat daarop dui dat die Kremlin gereed is om sy tronkstraf te verleng. Sy politieke beweging is verlede week deur die hof onwettig verklaar as deel van 'n wyer onderdrukking van opposisiepartye.
EUobserver berig Poetin het op 'n vraag oor of hy kan waarborg dat Nawalni lewend vrygelaat sal word, geantwoord: "Wat die gesondheid van alle individue in 'n tronk betref, dit is iets waarvoor die administrasie van die spesifieke tronk of gevangenisstraf-instelling verantwoordelik is."
Hy het ook daarop gewys dat mediese geriewe in tronke moontlik nie baie goed is nie, maar dat dit die betrokke instelling se verantwoordelikheid is.
In reaksie op die stelling dat Nawalni nie 'n gewone gevangene is nie, het Poetin geantwoord: "Hy sal nie slegter behandel word as enigiemand anders nie." – NBC, The Guardian, EUobserver